*****

ΚΑΝΟΝΙΣΜΟΣ (ΕΟΚ) αριθ. 2764/90 ΤΗΣ ΕΠΙΤΡΟΠΗΣ

της 27ης Σεπτεμβρίου 1990

περί των προσωρινών μέτρων που εφαρμόζονται στον τομέα των σιτηρών μετά την ενοποίηση της Γερμανίας

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 2684/90 του Συμβουλίου της 17ης Σεπτεμβρίου 1990 σχετικά με τα προσωρινά μέτρα που εφαρμόζονται μετά την ενοποίηση της Γερμανίας και πριν από τη θέσπιση μεταβατικών μέτρων που πρέπει να ληφθούν από το Συμβούλιο είτε σε συνεργασία, είτε κατόπιν διαβουλεύσεων με το Ευρωπαϊκό Κοινοβούλιο (1), και ιδίως το άρθρο 3,

Εκτιμώντας:

ότι, λόγω των δυσχερειών προσαρμογής στους όρους της αγοράς και εμπορίας των σιτηρών στην επικράτεια της πρώην Λαϊκής Δημοκρατίας της Γερμανίας, πρέπει να διατηρηθούν στην επικράτεια αυτή από της ενοποιήσεως, οι αγορές σιτηρών από τον οργανισμό παρέμβασης μέχρι τις 31 Οκτωβρίου, το αργότερο, και να επιτραπεί να πραγματοποιηθεί η πληρωμή στον πωλητή, εντός μικρότερης προθεσμίας από την προθεσμία που καθορίζεται στο άρθρο 4 παράγραφος 2 του κανονισμού (ΕΟΚ) αριθ. 1569/77 της Επιτροπής της 11ης Ιουλίου 1977 περί καθορισμού των διαδικασιών και των όρων αναλήψεως των σιτηρών από τους οργανισμούς παρέμβασης (2), όπως τροποποιήθηκε τελευταία από τον κανονισμό (ΕΟΚ) αριθ. 1841/90 (3)·

ότι, για διοικητικούς λόγους, πρέπει οι γερμανικές αρχές να μη τηρούν προσωρινά το άρθρο 3 παράγραφος 6 του κανονισμού (ΕΟΚ) αριθ. 1569/77 όσον αφορά την επικράτεια της πρώην Λαϊκής Δημοκρατίας της Γερμανίας·

ότι πρέπει, για να εξασφαλισθεί η σταθερότητα της κοινοτικής αγοράς, να διασφαλισθεί η εκτέλεση των συμφωνιών που συνάφθηκαν πριν από την ενοποίηση μεταξύ της πρώην Λαϊκής Δημοκρατίας της Γερμανίας και των τρίτων χωρών· ότι πρέπει, για το σκοπό αυτό, να επιτραπεί στη Γερμανία να συμπληρώσει από εθνικά κονδύλια το ποσό της επιστροφής στην εξαγωγή των σχετικών προϊόντων·

ότι τα μέτρα που θεσπίζονται από τον παρόντα κανονισμό εφαρμόζονται με την επιφύλαξη τροποποιήσεων που προκύπτουν από τις αποφάσεις του Συμβουλίου σχετικά με τις προτάσεις της Επιτροπής που υποβλήθηκαν στις 21 Αυγούστου 1990·

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Σιτηρών,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Επιτρέπεται στο γερμανικό οργανισμό παρέμβασης να διατηρήσει μέχρι την ημερομηνία κατά την οποία θα εγκριθούν οι προτάσεις της Επιτροπής που υποβλήθηκαν στο Συμβούλιο, βάσει της ανακοίνωσης της 21ης Αυγούστου 1990 και το αργότερο μέχρι τις 31 Οκτωβρίου 1990, τις αγορές σιτηρών που συγκομίσθηκαν στην επικράτεια της πρώην Λαϊκής Δημοκρατίας της Γερμανίας και που ευρίσκονται στην επικράτεια αυτή κατά τη στιγμή της προσφοράς.

Τα αποθέματα που έχουν συσταθεί κατ' αυτόν τον τρόπο αναλαμβάνονται από την Κοινότητα στην αξία που προκύπτει από την εφαρμογή του άρθρου 8 του κανονισμού (ΕΟΚ) αριθ. 1883/78 του Συμβουλίου (4), και επιπλέον, με εξαίρεση των εξόδων χρηματοδοτήσεως και αποθεματοποιήσεως.

2. Κατά την ανάληψη των σιτηρών από το γερμανικό οργανισμό παρέμβασης στην επικράτεια της πρώην Λαϊκής Δημοκρατίας της Γερμανίας, δεν απαιτείται η τήρηση των διατάξεων που αναφέρονται στο άρθρο 3 παράγραφος 6 και στο άρθρο 4 παράγραφος 2 του κανονισμού (ΕΟΚ) αριθ. 1569/77.

3. Επιτρέπεται στη Γερμανία να διατηρήσει από εθνικά κονδύλια το συμπλήρωμα της επιστροφής που προστίθεται στο ποσό που καθορίζεται από την κοινοτική ρύθμιση κατά την εξαγωγή των προϊόντων που αποτελούν αντικείμενο συμφωνιών που συνάφθηκαν πριν από τις 3 Οκτωβρίου 1990 μεταξύ της πρώην Λαϊκής Δημοκρατίας της Γερμανίας και των τρίτων χωρών. Οι συμφωνίες που δεν περιλαμβάνουν συγκεκριμένε υποχρεώσεις στον τομέα των τιμών και των ποσοτήτων δεν λαμβάνονται υπόψη για την άδεια που αναφέρεται στο προηγούμενο εδάφιο.

Άρθρο 2

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από την ημερομηνία της ενοποιήσεως της Γερμανίας μέχρι την έναρξη της ισχύος έκδοσης, βάσει της σχετικής πρότασης που υποβλήθηκε στις 21 Αυγούστου 1990, του κανονισμού του Συμβουλίου σχετικά με τα μεταβατικά μέτρα και τις προσαρμογές που απαιτούνται λόγω της ενσωματώσεως της επικράτειας της πρώην Λαϊκής Δημοκρατίας της Γερμανίας στην Κοινότητα, στο γεωργικό τομέα. Ωστόσο, ο παρών κανονισμός εφαρμόζεται το αργότερο μέχρι τις 31 Δεκεμβρίου 1990.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 27 Σεπτεμβρίου 1990.

Για την Επιτροπή

Ray MAC SHARRY

Μέλος της Επιτροπής

(1) ΕΕ αριθ. L 263 της 26. 9. 1990, σ. 1.

(2) ΕΕ αριθ. L 174 της 14. 7. 1977, σ. 15.

(3) ΕΕ αριθ. L 168 της 30. 6. 1990, σ. 14.

(4) ΕΕ αριθ. L 216 της 5. 8. 1978, σ. 1.